Talle leerders, oudleerders toon steun vir Boishaai-onnie’n Skermskoot uit die video. Ondersteuning het Vrydag uit alle oorde ingestroom vir die Hoër Jongenskool Paarl (HJS) in die Boland nadat die Wes-Kaapse onderwysdepartement gesê het bewerings van lyfstrafpraktyke by die skool sal ondersoek word. ŉ Herrie het Donderdag losgebars nadat News24 in ŉ artikel beweer het die skool pas nog lyfstraf toe, al word die praktyk reeds amptelik sedert 1996 in Suid-Afrikaanse skole verbied. Luidens die berig het ŉ ouer van ŉ leerder en nog vyf anonieme oudleerders glo vir Richard Visagie, die adjunkhoof en hoof van dissipline aan die skool, uitgesonder as die persoon wat glo lyfstraf toepas. Honderde leerders van Boishaai, soos die skool in die gemeenskap bekendstaan, het Vrydagoggend hulle steun aan Visagie getoon deur die lied “You’ll never walk alone” van Gerry and the Pacemakers te sing. ŉ Video van die leerders se sang en ŉ toespraak is Vrydag op verskeie sosialemediaplatforms gedeel. “Meneer Visagie, van ons kant van die skool af wil ons net baie sterkte sê vir die tyd waardeur meneer gaan. Ons wil net hê meneer moet weet ons back meneer ŉ honderd persent,” het die leerder gesê waarna die skool met die sing van die lied weggetrek het. Talle oudleerders het ook sedertdien op die skool se sosialemediaplatforms vir die oudstudente-unie, wat 14 000 lede het, hulle misnoeë uitgespreek oor die aantygings. Ander het weer gesê hulle het net goeie herinnering van dié onderwyser wat reeds meer as 41 jaar by die skool betrokke is. Die Wes-Kaapse onderwysdepartement het gesê die distrikskantoor het al klagtes oor lyfstraf by HJS ontvang, maar wanneer die aantygings ondersoek word, is die ouers glo nie bereid om hul kinders daaroor te laat getuig nie. Volgens die departement is Visagie verlede jaar van wangedrag aangekla nadat hy glo ŉ leerling geslaan het. Hy het op 15 Oktober ŉ finale geskrewe waarskuwing en ŉ boete gekry. ŉ Nuwe klag is op 23 Januarie ontvang van ŉ dokter wat ŉ leerder behandel het wat na bewering deur ŉ onderwyser aangerand is maar die ouers van dié leerder wou nie die saak verder opvolg nie. Die skool het Donderdag op hulle Facebook-blad gesê hulle neem kennis van die bewerings en hanteer die aantygings met die nodige erns. Die skool het Vrydag aan Maroela Media gesê die onderwysdepartement het HJS nog nie gekontak in verband met ŉ ondersoek by die skool nie. Terwyl sommige sosialemediagebruikers die skool se praktyke gekritiseer het, het ŉ groot meerderheid Facebook-gebruikers gesê as hulle die keuse gehad het, sal lyfstraf in skole weer ingestel word. Carel Kunn het gesê dit is interessant dat die skole wat die “ondenkbare” doen, deur lyfstraf toe te pas, die beste akademiese standaarde en presterende kinders op skool en in die lewe daarna lewer. In nog ŉ inskrywing het Jarrod Alberts gesê mense verstaan nie hoe dinge by HJS gedoen word nie. “ŉ Mens kyk deesdae na ander video’s, wat wyd op sosiale media gedeel word, waar onderwysers hulself teen leerders moet verdedig of die leerder op ŉ lelike minagtende manier met ŉ onderwyser praat terwyl die res van die klas sit en lag. “Dít gebeur net nie by Boishaai nie. Die leerders en ou seuns het die grootste respek vir onderwysers, en soveel te meer vir mnr. Visagie want hy is vanaf die eerste dag van gr. 8 tot gr.12 daar om jou te leer hoe dit gedoen word. Hy is letterlik ŉ vaderfiguur vir die leerders in daardie skool.”